text: Folketinget har taget hul på et nyt arbejdsår
  01 oktober 2019 kl. 10.34
  For nogle er det første gang. For andre mere garvede er den en begivenhed, de har deltaget i før. Fælles er, at dagen i dag betyder, at arbejdet for alvor er skudt i gang for medlemmerne af Folketinget. 
  Den første tirsdag i oktober er altid en helt særlig dag for vores folkevalgte politikere. Dagen er tilegnet Folketingets åbning og i år er ingen undtagelse. Den 1. oktober er Folketinget igen samlet og et nyt folketingsår skydes i gang.
  Dagen følger et traditionsrigt og nøje planlagt program.
  Klokken 10 begyndte åbningen med en gudstjeneste for medlemmerne af Folketinget.
  Som et alternativ havde Humanistisk Samfund arrangeret en ikkereligiøs markering af åbningen. Det var anden gang, arrangementet afholdes, og medlemmer fra Enhedslisten, Alternativet og SF deltog.
  Mette Frederiksens første åbningstale - Genforeningen blev nævnt
  Klokken 12 holdt statsministeren sin åbningstale for hele salen og medlemmer af kongehuset. Dronning Margrethe deltog første gang i 1958, og både kronprins Frederik og prins Joachim har deltaget, siden de fyldte 18 år. I år deltager dronning Margrethe, kronprinsparret samt prinsesse Benedikte.
  Da folketingsvalget tilbage i juni bød på et skift fra blå til rød blok, vil det altså være Mette Frederiksen fra Socialdemokratiet, der skal holde sin første åbningstale som statsminister.
  I sin tale nævnte Mette Frederiksen to markante mærkedage i dansk historie, som bliver markeret i 2020. Den ene er 75-året for Danmarks befrielse, og den anden er 100-året for Genforeningen, læs her, hvad der blev sagt i den forbindelse.
  
  Folketingets åbningstale:
  * Åbningstalen tager nogle gange udgangspunkt i det lovkatalog, som regeringen også lægger frem på åbningsdagen.* Lovkataloget fortæller, hvilke love regeringen agter at fremsætte i det kommende folketingsår.* Åbningstalen bliver ikke debatteret på åbningsdagen. Den er til debat om torsdagen i åbningsugen. Dette er en af årets store debatter. Folketingsmedlemmerne tager en lang diskussion om aktuelle politiske sager og får markeret deres mærkesager.Kilde: Ritzau og Folketinget
  24 lokale medlemmer - fem er debutanter
  Fra TV SYDs område møder 24 politikere i dag ind på arbejde. For fem syd- og sønderjyske politikere er det dog første gang, at de prøver at indtage en af de 179 pladser i landets parlament. Det er: konservative Niels Flemming Hansen, venstremand Christoffer Aagard Melson, socialdemokratiske Anders Kronborg og Birgitte Vind og Nye Borgerliges formand, Pernille Vermund.
  
  Du kan se en liste over alle 24 medlemmer nedenfor.
  Se alle de syd og sønderjyske politikere her:
  Pernille Vermund, Nye borgerligeNiels Flemming Hansen, Det konservative FolkepartiKarina Lorentzen Dehnhardt, Socialistisk FolkepartiHenning Hyllested, EnhedslistenKristian Thulesen Dahl, Dansk FolkepartiMarie Krarup,  Dansk FolkepartiKarina Adsbøl, Dansk FolkepartiHans Kristian Skibby, Dansk FolkepartiHenrik Dahl, Liberal AllianceLotte Rod, Radikale VenstreBenny Engelbrecht, SocialdemokratietJesper Pedersen, SocialdemokratietTroels Ravn, SocialdemokratietAnders Kronborg, SocialdemokratietBirgitte Vind, SocialdemokratietChristian Raabjerg Madsen, SocialdemokratietHenrik Dam Kristensen, SocialdemokratietEllen Trane Nørby, VenstreAnni Matthiesen, VenstreHans Christian Schmidt, VenstreEva Kjer Hansen, VenstreChristoffer Aagaard Melson, VenstreUlla Tørnes, VenstreTroels Lund Poulsen, Venstre
  
  